Keştîya Yekê ya Genim û Dexilê Ukraynî ji Tengava Stenbolê Derbaz Bû
Ukrayna jî temambûna kontrolê piştrast kir û got ku 17 keştîyên din jî li benda pejirandinê ne ku derkevin rê.
Keştîya yekê ya dexil îro Çarşemê li Stenbolê piştî kontrolên nûnerên Navenda Koordînasyona Hevbeş (JCC), ji berevên tengava Stenbolê (Bogaziçi) ber bi Lubnanê ve derket rê. Wezareta berevanîyê ya Tirkîyê ragihand ku tîmê nezî 90 deqîqayan li Keştîya Razoni ya bi ala Sierra xebatên lêkolînê kirine; dema ku helîkoptereke li dora wê difirîya û du botên ewlekarîya beravê jî ew dorpêç kiribû. Tîma kontrolê endamên ji Ukrayna, Rûsya, Tirkîye û Neteweyên Yekbûyî (NY) pêk hatin, ji nûnerên JCC ku li gor peymana navbere Rûsya û Ukrayna ya di 22’yê Tîrmehê de hatibû îmza kirin. Rûsya û Ukrayna 22’yê Tîrmeh de, bo derxistina dexil ji benderên Derya Reş ya Ukrayna û sivikkirina krîza xwarinê ya navneteweyî, bi navbeynkarîya Enqere û NY’ê peymaneke girîng îmza kirbûn. Navenda Koordînasyona Hevbeş (JCC) jî di 26’ê Tîrmehê de li Stenbolê hatibû vekirin. Keştîya Razoni doh Şev giheşt tengava Stenbolê, ya ku 26.527 ton lazût barkirî bû roja Duşemê ji Odesa bendera li derya Reş ya Ukrayna derketibû rê ku biçe bendera Trablus ya Lubnanê. Wezareta binesazîyê ya Ukrayna jî temambûna kontrolê piştrast kir û got ku 17 keştîyên din yên ku hilberînên çandinîyê barkirî ne li benda destûrê ne ku derkevin rê. Balyozê Ukrayna yê li Lubnanê, Ihor Ostash, ragihand ku tê çaverêkirin ku Razoni wê di nav 4-5 rojan de bigihê Trablusê. Karbidestekî payebilind yê Tirk ji Reutersê ragihand ku dibe ku her roj sê keştî ji sê benderên Ukraynay derkevin, li şûna yek keştîyekî ku berê hatibû plan kirin. Heman Karbidestî dîyar kir ku peyman dê mehekê carekê were dirêj kirin, ger jiber rewşa hewayê yan jîber pirsgirêkên di kontrolan de, bi dawî nebe. Wî herwiha got ku jibo valakirina sîloyên Ukraynayê 120 roj bes xuya dike. Berdevikê NY Stephane Dujarricj jî got ku îro Çarşemê ji Ukrayna derketina zêdetir keştî yan hatiye plan kirin û got ku nêzî 27 keştî di bin peymana derfirotinê de hatine destnîşan kirin. Hejayê bi bîrxistinê ye ku Razoni ya dexilê Ukrayna barkirî ye, ji destpêka êrîşa Rûsya ya di 24’ê Sibatê vir ve, keştîya bazirganî ya yekê ye ku ji Derya Reş bi rengekî ewle derbaz bû.